open-index/open-wikipedia-markdown huggingface dataset:
Barcelonan kaupungintalo

**Barcelonan kaupungintalo** (, ) on vuosina 1830–1847 rakennettu Barcelonan kaupunginhallinnon kokoontumispaikka. Rakennus sijaitsee El Gòticin alueella Plaça Sant Jaume -aukiolla vastapäätä Katalonian hallintorakennusta.

Rakennuksen julkisivu on vuodelta 1847, mutta ensimmäiset osat rakennettiin jo vuonna 1369 kunnanvaltuuston edeltäjälle Consell de Centille. Keskiaikainen valtuustohuone, Saló de Cent, on edelleen kaupunginvaltuuston käytössä.

## Galleria

Tiedosto:Ayuntamiento Barcelona salo cent 01.jpg|Saló de Cent
Tiedosto:Ayuntamiento de Barcelona. Interior.jpg|Kaupungintalon sisätilat


## Lähteet
Call of Duty: Modern Warfare II

**Call of Duty: Modern Warfare II** on lokakuussa 2022 julkaistu ensimmäisen persoonan ammuntapeli. Peli on jatko-osa vuonna 2019 julkaistulle *[[Call of Duty: Modern Warfare (vuoden 2019 videopeli)|Call Of Duty: Modern Warfarelle]]*.

Pelissä on pelimuotoina yksinpelikampanja, moninpeli, DMZ, ja Battle Royale (Warzone 2.0).

## Vastaanotto
Peli sai GameSpotin arvostelussa 7/10. Kehuja tuli muun muassa hyvistä kartoista, kritiikkiä taas bugeista.

## Lähteet

## Aiheesta muualla
* Virallinen sivusto
Detroitin Holokaustimuseo

**Detroitin Holokaustimuseo** eli viralliselta nimeltään **The Zekelman Holocaust Center** tai **Holocaust Memorial Center** on Yhdysvalloissa vuonna 1984 avattu muistokeskus ja museo Farmington Hillsissä Michiganin osavaltiossa lähellä Detroitin kaupunkia. Museon tarkoitus on esitellä juutalaista elämää toista maailmansotaa ennen ja sodan loppuun asti, mutta holokaustin lisäksi esitellään myös paikallista antisemitismiä tarkoituksena estää tulevaisuuden kansanmurhat. Museossa vierailee vuosittain noin 100&nbsp;000 ihmistä paikan päällä ja virtuaalisten vierailujen kautta.

Museon perusti juutalaistaustainen rabbi Charles H. Rosenzveig yhdessä tutkijaystävänsä Shaarit Haplaytahin kanssa, mutta suunnitteluvaiheeseen ennen muistokeskuksen avaamista kului lähes 20 vuotta. Aluksi museo avattiin Jewish Community Centerin kampuksella West Bloomfieldissä ja siirtyi nykyiseen palkittuun rakennukseen Farmington Hillsissä vuonna 2004. Rakennuksessa on museon näyttelyitä, tutkimuskirjasto, arkisto sekä galleria erityisiä taide- ja historianäyttelyitä varten.

Vuonna 2023 aloitettiin vuonna 2004 valmistuneen päänäyttelyn remontti, jonka tarkoitus on avautua seuraavana vuonna.

## Lähteet

## Aiheesta muualla
* Kotisivut
Hryhori Hanuljak

**Hryhori Hanuljak**, , kirjailijanimiä: H. Marusyn, Hryts Zazulja, Hrytsko Mamalyga, (1. maaliskuuta 1883 Sieniawa (Synjava), Sanokin piirikunta, Galitsia – 29. elokuuta 1945 Sanok, Puola) oli ukrainalainen kustantaja, toimittaja ja kirjailija.

Hanuljak alkoi 1908 kirjoittaa lemkomurteella venäläismielisiin lehtiin, joita olivat esimerkiksi aikakauslehti *[[Nauka]]*, sanomalehti *[[Halytšanyn]]* (1893–1913), *Prikarpatskaja Rus* ja *Volja narodu*. 1920-luvulla hänen asenteensa kuitenkin muuttui ukrainalaismieliseksi. Hän julkaisi runokokoelman *Vesnjani sny* (1909, ’Kevätunelmia’) ja muutamia novelleja ja humoristisia monologeja. Hän kirjoitti 1930-luvulla kymmenen näytelmää kansanteattereille. Hän perusti 1921 kustantamon Rusalka ja julkaisi kirjasarjoja: lastenkirjoja *Knyhozbirnja školjaryka*, joista monet hän kirjoitti itse, *Literarturna biblioteka*, *Narodna biblioteka* (toimittajana S. Kalynets) ja *Teatralna biblioteka* (noin 150 näytelmää harrastajateatteriryhmille). Lisäksi hän julkaisi aikakauslehtiä *Teatralne mystetstvo* (1922–5) ja *Veselyi kalendar* (vuoteen 1939). Hanuljak oli Lvivissä toimivan Ukrainan kauppiaiden ja yrittäjien liiton puheenjohtaja 1928–1934.

## Lähteet
Družba (täsmennyssivu)

**Družba** voi tarkoittaa seuraavia:

* Družba, Venäjältä Länsi-Eurooppaan johtava raakaöljyputkien verkosto
* Družba, kaupunki Sumyn alueella Ukrainassa
* Družba, kaupunki Tšernihivin alueella Ukrainassa
* hotelli Družba, hotelli Viipurissa.
Tapio Mattila

**Lauri Tapio Mattila** (8. kesäkuuta 1919 Hausjärvi – 13. elokuuta 1984 Helsinki) oli suomalainen järjestövaikuttaja ja -johtaja, joka sai maanviljelysneuvoksen arvonimen. 

Mattilan vanhemmat olivat ylikonduktööri Lauri Mattila ja Hilda Sofia Vaahtera ja puoliso vuodesta 1945 agronomi Anna Marjatta Räsänen. Mattila tuli ylioppilaaksi Järvenpään yhteiskoulusta 1939 ja valmistui Helsingin yliopistosta agronomiksi 1948 ja maatalous- ja metsätieteiden kandidaatiksi 1949. Hän oli maataloushallituksen tilastotoimistossa 1949 ja Maataloustuottajain Keskusliitossa tutkimusosaston tutkija 1950–1954, tiedotussihteeri 1954–1964, yleisen osaston hoitaja 1964–1977 ja johtaja erikoistehtävissä 1977–1979. Mattilalla oli lukuisia asiantuntija- ja luottamustehtäviä maatalouteen liittyvissä toimikunnissa ja yhteistyöelimissä. Valtion hankintakeskuksen johtokuntaan hän kuului 1972–1980 ja Suomen ja Puolan, Unkarin, Bulgarian, Tšekkoslovakian, Neuvostoliiton ja Saksan demokraattisen tasavallan välisiin kauppavaltuuskuntiin 1970-luvulla. Maanviljelysneuvoksen arvonimen Mattila sai 1981. 

## Lähteet

## Aiheesta muualla
*
Katherine Pierpoint

**Katherine Pierpoint** (s. 1961 Northampton) on brittiläinen runoilija ja kielenkääntäjä.

Pierpoint opiskeli kieliä Exeterin yliopistossa. Hän työskenteli kustannusalalla ja televisiossa ennen omistautumistaan täysipäiväisen kirjailijan, toimittajan ja runouden kääntäjän työlle. Vuonna 1993 hänelle myönnettiin Hawthorndenin kansainvälinen luovan kirjoittamisen stipendi (Hawthornden International Creative Writing Fellowship). Pierpointin ensimmäisenä runokokoelmana ilmestyi vuonna 1995 *Truffle Beds* (Faber and Faber). Se toi kirjoittajalle Somerset Maughamin palkinnon ja T. S. Eliot -palkintoehdokkuuden. Vuonna 1996 Pierpoint sai *[[The Sunday Times]]* -lehden vuoden nuoren kirjailijan tunnustuksen.

Pierpoint on ollut Kentin yliopiston *Royal Literary Fund Fellow*, ja vuonna 2006 hän oli The King's School, Canterburyn residenssirunoilija. Vuonna 2008 ilmestyi Pierpointin ja Tom Bollin tekemä käännösteos Coral Brachon runoista. Pierpoint on osallistunut British Councilin sponsoroinnilla kirjallisuusfestivaaleihin Pohjois-Makedoniassa, Ruotsissa, Espanjassa ja Meksikossa. Hän on lukenut runoutta myös Puolassa, Sloveniassa ja Italiassa. Pierpointin runoja ilmestyi espanjan kielellä Pedro Serranon ja Carlos López Beltránin toimittamassa antologiassa *La generación del cordero: antología de la poesía actual en las islas británicas* (2000).

## Lähteet
Conor Coventry

**Conor Coventry** (s. 25. maaliskuuta 2000 Lontoo, Englanti, Yhdistynyt kuningaskunta) on irlantilainen jalkapalloilija. Hän on pelipaikaltaan keskikenttäpelaaja. Hän edustaa Englannin Ykkösliigassa pelaavaa Charltonia. Hän on pelannut Irlannin nuorisomaajoukkueissa.

Coventry pelasi West Ham Unitedin junioreissa vuodesta 2010. Hän pelasi edustusjoukkueessa ensimmäisen kerran syyskuussa 2018 liigacupin ottelussa Macclesfield Townia vastaan. Valioliigassa hän pääsi ainoan kerran kentälle elokuussa 2022 Manchester Cityä vastaan pelatun ottelun lopussa. Hän pelasi kolmessa alkulohko-ottelussa West Hamin voittaessa Konferenssiliigan kaudella 2022–2023. Hän pelasi lainasopimuksilla ykkösliigan Lincoln Cityssä tammi-toukokuussa 2020, mestaruussarjan Peterborough Unitedissa elokuusta 2021 tammikuuhun 2022, ykkösliigan Milton Keynes Donsissa tammi-toukokuussa 2022 ja mestaruussarjan Rotherham Unitedissa tammi-toukokuussa 2023. Hän siirtyi ykkösliigan Charltoniin tammikuussa 2024.

Coventry on pelannut useissa Irlannin nuorisomaajoukkueissa. Hän pelasi alle 21-vuotiaiden maajoukkueessa 28 ottelua maaliskuun 2019 ja syyskuun 2022 välillä, teki niissä kolme maalia ja toimi joukkueen kapteenina.

## Lähteet
Seututie 582

**Seututie 582** on Pohjois-Savon maakunnassa kulkeva seututie. Tie kulkee Lapinlahden keskustaajamasta valtatieltä 5 Varpaisjärven kirkonkylän kautta Rautavaaran keskustaajamaan kantatielle 87. Tie on muodostettu aikoinaan yhdistelemällä useita pieniä kyläteitä ja on sen vuoksi hyvin mutkainen. Väyläviraston vuoden 2021 kuntokartoituksen mukaan seututien 582 kunto on pääosin kohtalainen, mutta Varpaisjärven ja Rautavaaran välillä on myös erittäin huonossa kunnossa olevia tieosuuksia.

## Reitti ja tieyhteydet

* Lapinlahden kirkonkylä (valtatie 5)
* Mäkikylä (yhdystie 16261)
* Pitkämäki (yhdystie 16320)
* Varpaisjärven kirkonkylä (seututie 577)
* Vuorinen (yhdystie 16319)
* Syvärinpää (yhdystie 16349 ja yhdystie 16337)
* Juminen (yhdystie 5822)
* Korpinen (yhdystie 16389)
* Porkkala (yhdystie 16423)
* Rautavaaran lentokeskus (yhdystie 5780)
* Pajulehto (yhdystie 16449)
* Rautavaaran kirkonkylä (kantatie 87)

## Lähteet
Volodymyr Šemet

**Volodymyr Šemet** (; 1. heinäkuuta 1873 Oleksandrivkan huuttori, Lubnyn piiri, Pultavan kuvernementti – 14. toukokuuta 1933 Kiova, Ukrainan SNT) oli ukrainalainen poliittinen aktivisti. Hänen veljensä oli Serhi Šemet.

Šemet oli maanomistaja Pultavan alueella ja Taras-veljeskunnan jäsen. Hänestä tuli Venäjän duuman jäsen vuonna 1905. Hän julkaisi sanomalehteä *Hliborob* (ilmestyi Lubnyssa 1905). Ensimmäisen maailmansodan aikana hän oli mukana perustamassa Kiovaan lyhytaikaista ukrainankielistä kimnaasia. Hän oli Ukrainan demokraattisen agraaripuolueen (1917) perustajajäsen ja Pultavan kuvernementin edustaja Keskus-radassa. Vuodesta 1919 hän oli tutkijana Ukrainan tiedeakatemiassa. Neuvostohallinnon aikana hän joutui poliittisen vainon kohteeksi ja kuoli nälkään.

## Lähteet

## Aiheesta muualla
Bennerleyn maasilta

**Bennerleyn maasilta** on maasilta, joka ylittää Erewashjoen laakson Englannissa. Se rakennettiin 1870-luvulla Great Northern Railwayn rautatiesillaksi. Se oli toiminnassa 90 vuoden ajan, mutta sen yli kulkeva linja lakkautettiin Beechingin leikkauksten seurauksena. Silta oli sen jälkeen vuosikymmenien ajan purku-uhan alla, vaikka se suojeltiin 1974. Jalankulun ja pyöräilyn väylänä silta avattiin 2022.

## Historia
### Rakentaminen ja liikenne
Yksityiset rautatieyhtiöt omistivat 1800-luvun puolivälissä Englannin rautatieverkoston. Erewashjoen laakson hiilikaivokset joutuivat käyttämään Midland Railwayn omistamia rautateitä, mikä nosti hiilen hintaa. Great Northern Railway halusi rikkoa Midland Railwayn monopolin ja rakentaa uuden jatkeen Derbyshiren ja Staffordshiren linjoilleen.

Great Northern Railway sai vuonna 1872 luvan rakentaa rata Nottinghamista Derbyyn ja siitä edelleen Eggington Junctioniin. Radasta lähti vielä pistoradat Erewashin hiilikaivoksille. Alueen helpoimmat ratalinjat olivat jo rakennettu, joten Great Northern Railway joutui rakentamaan ratansa hankalaan maastoon. Suurin ongelma oli soinen ja kaivoksien täplittämä Erewashinlaakso Awsworthin ja Ilkestonin välillä. Jokilaakson ylitse suunniteltiin kevytrakenteinen kankirautainen ristikkosilta. Bennerleyn maasilta rakennettiin 18 kuukaudessa vuosien 1877 ja 1878 aikana.

Bennerleyn maasilta avattiin tammikuussa 1878, ja sen yli kulki sekä tavara- että henkilöjunia noin 90 vuoden ajan. Sillalla kuljetettiin muun muassa hiiltä, rautamalmia ja olutta. Henkilöjunat yhdistivät Nottinghamin ja Derbyn, mutta myös rannikon lomakohde Skegness oli suosittu jatkoyhteys.

Beechingin raportti vuonna 1963 esitti Bennerleyn maasillan ylittäneen rautatielinjan lopettamista taloudellisen syiden takia. Viimeinen sillan ylittänyt henkilöjuna kulki 1964 ja viimeinen tavarajuna 1968. Kiskot poistettiin 1969.

### Suojelu
Sillan omistanut British Rail halusi purkaa rakennelman, koska sille ei ollut enää käyttöä, mutta purkukustannusten takia se jäi paikoilleen. Maasilta sai 1974 II*-tason suojelustatuksen, mutta British Rail vetosi seuraavana vuonna paikallisvaltuustoihin saadakseen purkuoikeuden. Rakennelman kohtalosta kysyttiin 1980 julkisuudessa, ja paikalliset asukkaat, valtuustot ja sidosryhmät alkoivat selvittää mahdollista muuttaa silta kävely- ja pyöräilyreitiksi. Maasillan suojelua varten perustetiin pian tämän jälkeen yhdistys.

Maasilta käytännössä hylättiin 1980-luvulla, ja monet vaativat sen tuhoamista maisemahaittojen ja turvallisuuskysymysten takia. Rautateiden yksityistämisen jälkeen silta siirtyi Sustransin sisarjärjestön Railway Pathsin omistukseen. Sustrain alkoi tutkia rakennelman soveltumista jalankulun ja pyöräilyn väyläksi. Paikalliset tukivat hanketta ja perustivat järjestön Friends of Bennerley Viaduct. Sillan kunnostustyöt maksoivat 1,7 miljoonaa puntaa, ja se avattiin elokuussa 2022.

## Lähteet

## Aiheesta muualla

*Friends of Bennerley Viaduct
A. R. Koskinen

**Anders (Antti) Robert Koskinen** (31. lokakuuta 1872 Veteli - 24. toukokuuta 1921 Turku) oli suomalainen kuoronjohtaja, kapellimestari ja säveltäjä. Hän toimi muun muassa Turun työväenyhdistyksen laulu- ja soittoryhmien johtajana vuosina 1907-1918. 

## Elämä ja ura
Keski-Pohjanmaalla syntynyt Koskinen työskenteli nuoresta lähtien suutarina Pietarissa. Hän opiskeli paikallisessa musiikkiopistossa ja ryhtyi vuosisadan vaihteessa johtamaan suutarien ammattiosaston kuoroa. Vuonna 1905 kuoro voitti ensimmäisen palkinnon Kansanvalistusseuran laulujuhlilla Turussa. Vuonna 1906 Koskinen valittiin Turun työväenyhdistyksen soittokunnan sekä mies- ja naiskuorojen johtajaksi. Työväenyhdistyksen mieskuoro voitti hänen johtamanaan ensipalkinnon Viipurin laulujuhlilla 1908. Vuonna 1909 hän toimitti työväenlauluja sisältäneen kirjan yhdessä Seth Heikkilän, Hilja Pärssisen ja Kaarlo Terhin kanssa. 

Koskinen sovitti lukuisia kappaleita kuoroille ja sävelsi myös itse. Hänen tunnetuin teoksena on torvisoittokunnalle sävelletty *Muistoja Pietarista*. Suurin osa Koskisen sävellyksistä kuitenkin katosi sisällissodan yhteydessä. Sisällissodan aikana Koskinen toimi Turun punakaartin soittokunnan johtajana. Sodan jälkeen Koskinen pakeni Neuvosto-Venäjälle, josta hän keväällä 1920 palasi Turkuun. Koskinen jätti kuoronjohtajan tehtävät ja ryhtyi *[[Sosialisti (Turku)|Sosialistin]]* toimittajaksi vastaten ulkomaanosastosta ja toimien myös lehden musiikkiarvostelijana. Hän kuoli sydänkohtaukseen 48-vuotiaana.

## Teokset
*

## Lähteet
Jan Kudra

**Jan Antoni Kudra** (5. heinäkuuta 1937 Łódź – 31. tammikuuta 2023) oli puolalainen maantiepyöräilijä.

Kudra osallistui Tokion olympialaisiin 1964. Hän oli maantiepyöräilyssä kolmastoista. Kudra voitti Puolan ympäriajon vuosina 1962 ja 1968. Puolan mestari maantieajossa hän oli vuosina 1960, 1962 ja 1964.

Kudra sai vuonna 2010 Jälleensyntyneen Puolan ritarikunnan ritarin ristin.

## Lähteet
Buzancy

**Buzancy** voi tarkoittaa seuraavia:

## Maantiede
* Buzancy, kunta Ranskassa Aisnen departementissa
* Buzancy, kunta Ranskassa Ardennesin departementissa
Chatel-Chéhéry

**Chatel-Chéhéry** on kunta Pohjois-Ranskassa Ardennesin departementissa Grand Estin alueella. Se sijaitsee noin 28 kilometriä Vouziers’n kaupungista kaakkoon.

Notre Dame de Chéhéryn luostari on alkujaan 1100-luvulla rakennettu sisterssiläisluostari. Luostari joutui jatkuvien ryöstelyiden kohteeksi Ranskan uskonsodissa 1500-luvulla ja samalle se tuhoutui osittain. Luostari rakennettiin kuitenkin uudelleen 1700-luvun puolivälissä uusklassiseen tyyliin. Luostari on yksityisomaisuutta ja sinne on mahdollista vierailla vain ajanvarauksella.

## Tunnettuja kuntalaisia
* Alvin C. York (1887-1964), yhdysvaltalainen kersantti ja sotasankari Chatel-Chéhéryn metsissä ensimmäisessä maailmansodassa.

## Lähteet

## Aiheesta muualla
Theodor Hermann Pantenius

**Theodor Hermann Pantenius** (1843–1915) oli saksalainen kirjailija. Hän oli kotoisin Itämerenmaakunnista. Hän oli aikakauslehtien *Daheim* ja *Velhagen & Klasings Monatshefte* päätoimittaja. Hän julkaisi Itämerenmaakuntien elämää kuvaavia romaaneja, esimerkiksi *Wilhelm Wolfschild*, 1873, *Das rote Gold*, 1881, *Kurländische Geschichten*, 1892, ja Venäjän historiaa *Geschichte Russlands*, 1908 ja *Der falsche Demetrius*, 1904.

## Lähteet

## Aiheesta muualla
Armenialainen katedraali

**Armenialainen katedraali** (, ) eli **Jumalansynnyttäjän kuolonuneen nukkumisen katedraali** on Armenian apostolisen kirkon Ukrainan hiippakunnan katedraali Lvivissä.

Lvivin armenialaisyhteisö rakensi kirkon vuosina 1363–1370; katedraali siitä tuli vuonna 1367. Kirkon suunnitteli sleesialainen arkkitehti Doring Anissa sijainneen katedraalin pohjalta. Vuonna 1437 kirkko ympäröitiin arkadigallerialla, vuonna 1571 rakennettiin kellotorni, vuonna 1630 rakennettiin läntinen laiva, ja vuonna 1682 kirkon yhteyteen perustettiin benediktiininen nunnaluostari. 1600-luvulla kirkon yhteyteen perustettiin armenialainen pankki ja 1700-luvulla arkkipiispojen palatsi. Katedraalin vieressä sijaitsi armenialainen tuomioistuin.

Vuosina 1908–1927 katedraalia restauroitiin. Neuvostoaikana katedraali suljettiin; sinne sijoitettiin vuonna 1947 Lvivin taidegallerian varasto ja vuonna 1953 Lenin-museon varasto. Vuonna 2000 katedraali palautettiin armenialaisyhteisölle, ja jumalanpalveluksia jatkettiin tammikuussa 2001. Samana vuonna paavi Johannes Paavali II vieraili katedraalissa. Vuonna 2003 Armenian apostolisen kirkon katolikos Karekin II vihki kirkon.

## Galleria

Lwów - Katedra Ormiańska 01.JPG|Katedraalin julkisivua.
Вірменський собор 2.JPG|Kellotorni.
Lwow-plytyNagrobneKatedryOrmianskiej.JPG|Hautalaattoja.
Lwów - Kaplica Katedry Ormiańskiej.JPG|Kappeli.


## Lähteet
Buzancy (Ardennes)

**Buzancy** on kunta Pohjois-Ranskassa Ardennesin departementissa Grand Estin alueella. Se sijaitsee noin 21 kilometriä Vouziers’n kaupungista itään.

Markiisi d’Augeard rakennutti *Château d’Augeardin* linnan 1700-luvulla. Linnaan, jota hän kutsui nimellä "pieni Versailles", kuului näyttävät hevosenkengän muotoon rakennetut hevostallit sekä muotopuutarha kanavineen. Markiisi d’Augeard oli Ranskan kuningatar Marie Antoinetten sihteeri. Ranskan suuri vallankumous teki kuningattaren aseman heikoksi. Markiisi d’Augeard tarjosi kuningattarelle pakoreitin ja mahdollisuuden majoittua linnaan huomaamattomasti. Kuningas Ludvig XVI kuitenkin halusi mennä Varennesiin, missä heidät pidätettiin. Markiisi d’Augeard joutui pakenemaan ulkomaille, koska hän oli ollut kuningattaren kanssa tekemisissä. Hänen omaisuutensa takavarikoitiin ja myytiin. Myöhemmin tulipalossa pahasti vaurioitunut linna tuhoutui vuonna 1808, mutta talli ja puisto kanavineen ovat edelleen olemassa.  

Kunnassa sijaitsevaa Saint-Germainin kirkkoa koristaa 1300-luvulta peräisin oleva portaali, jonka yläpuolella on ruusuikkuna. Pariovien välissä sijaitsee kirkon suojeluspyhimyksen Saint-Germainin patsas. 

Kunnan alueella sijaitsee ensimmäisen maailmansodan aikainen sotilashautausmaa, jonne on haudattu 5&nbsp;923 saksalaista sekä yksi itävaltaunkarilainen sotilas.


Tiedosto:Bouveries Chateau Augeard Buzancy Ardennes France 01.JPG|Château d’Augeardin talleja
Tiedosto:Eglise Buzancy08.jpg|Saint-Germainin kirkko
Tiedosto:Buzancy-FR-08-cimétière militaire allemand-04.jpg|Saksalaisten sotilashautausmaa


## Lähteet

## Aiheesta muualla
Brasilian ylänkö

**Brasilian ylänkö** () on suuri ylänkö Brasilian keski- ja kaakkoisosissa. Se käsittää yli puolet Brasilian maa-alueesta ja sijaitsee pääosiltaan Minas Geraisin, São Paulon, Goiásin ja Mato Grosson osavaltioissa.

Ylänkö on keskimäärin 1&nbsp;000 metriä merenpinnan yläpuolella, ja sille ovat ominaisia matalat vuoret, mäkiset ylämaat ja ylätasangot, kuten Mato Grosson ja Paranán ylänkö. Sen korkein huippu on 2&nbsp;891 metriä korkea Pico da Bandeira, joka sijaitsee Espírito Santon ja Minas Geraisin osavaltioiden rajalla. Geologisesti alue muistuttaa pohjoisempana sijaitsevaa Guyanan ylänköä.

## Osa-alueet
Laajuutensa vuoksi Brasilian ylänkö jaetaan yleensä osa-alueisiin. Maantieteilijä Aroldo de Azevedo esitti vuonna 1949 seuraavaa jakoa:
; Atlantin ylänkö () : Brasilian ylängön itäisin osa, joka ulottuu Koillis-Brasilian sertãosta Rio Grande do Sulin pampalle ja São Franciscon jokilaaksosta Atlantin rannikkotasangolle. Atlantin ylänköön kuuluvat muun muassa Serra do Mar, Serra da Mantiqueira ja Borboreman ylänkö. Se on muodostunut arkeeisista ja proterotsooisista kivilajeista, joita eroosio on kuluttanut voimakkaasti.
; Eteläinen ylänkö () : Brasilian ylängön eteläisin osa, joka ulottuu Paranaíbajoen laaksosta Goiásin eteläkärjessä Jacuí- ja Vacacaíjokien laaksoihin Rio Grande do Sulissa ja Mato Grosso do Sulin osavaltioon. Eteläiseen ylänköön kuuluvat muun muassa jokien halkoma Paranán ylänkö ja Depressão Periférican painanne, joka erottaa sen Atlantin ylängöstä. Se on muodostunut proterotsooisista ja mesotsooisista sedimentti- ja pintakivilajeista.
; Keskiylänkö () : Brasilian ylängön läntisin osa, joka ulottuu São Franciscon jokilaaksosta Amazonin ja Alto Paraguayn alangoille. Keskiylänköön kuuluvat muun muassa savannin peittämä Mato Grosson ylänkö ja Chapada dos Parecis lähellä Bolivian rajaa. Se on suhteellisen tasainen ja muodostunut arkeeisista, proterotsooisista ja mesotsooisista kivilajeista.

## Lähteet
Kalsiumhydridi

**Kalsiumhydridi** (CaH2) on kalsium- ja hydridi-ionien muodostama epäorgaaninen ioniyhdiste. Yhdistettä käytetään muun muassa reagenssina orgaanisen kemian synteeseissä ja pelkistimenä. 

## Ominaisuudet, valmistus ja käyttö
Huoneenlämpötilassa kalsiumhydridi on valkoista tai harmahtavaa kiteistä ainetta. Yhdisteen alkeiskoppi on ortorombinen ja rakenne muistuttaa lyijykloridin rakennetta. Kalsiumhydridi reagoi veden kanssa muodostaen vetyä, ja vetyä muodostuu myös kuumennettaessa ainetta voimakkaasti. Aine ei liukene orgaanisiin liuottimiin.

Tavanomaisin tapa valmistaa kalsiumhydridiä on kuumentaa kalsiumia vetyilmakehässä 300&ndash;400 °C:n lämpötilaan. Muita tapoja ovat kalsiumkarbonaatin tai kalsiumkloridin kuumentaminen vedyn kanssa.
:Ca + H2 → CaH2

Kalsiumhydridiä käytetään kuivausaineena veden poistamiseen orgaanisista liuottimista, orgaanisissa reaktioissa muodostuvan veden poistamiseen ja emäksenä additio- ja kondensaatioreaktioissa. Muita käyttökohteita ovat eräiden metallioksidien pelkistäminen metalleiksi ja pienimuotoiset vedynvarastointisovellukset.

## Lähteet
Yhteiskassa

**Yhteiskassa** () on useiden eri rikollisryhmittymien hallinnollinen elin, joka toimii Virossa. Yhteiskassa käsittelee erilaisia alamaailman asioita, joita ovat esim. ryhmien väliset kiistat ja erimielisyydet, toimialojen jako sekä vangittujen avustaminen. Yhteiskassan alaisuudessa toimivilla ryhmillä on myös toimintaa Suomessa.

## Lähteet
Paektuvuoren purkaus 946

**Paektuvuoren purkaus 946** oli Pohjois-Korean ja Kiinan rajalla sijaitsevan Paektuvuoren suuri purkaus vuonna 946 tai 947. Vuonna 2016 julkaistun tutkimuksen mukaan  purkauksessa saattoi vapautua ilmakehään jopa 45 megatonnia rikkiä, mutta purkauksen vaikutus Maapallon ilmastoon jäi kuitenkin yllättävän vähäiseksi. Esimerkiksi Tamboran vuoden 1815 purkauksessa rikkiä vapautui ilmakehään vain 28 megatonnia, mutta seurauksena oli kesätön vuosi 1816.

Ilmastoa viilentävää vaikutusta saattoi pienentää vuoren pohjoinen sijainti ja purkauksen ajoittuminen talveen, jolloin ilma oli kylmempää ja rikkihiukkaset laskeutuivat maahan nopeammin. Suurin osa rikistä saattoi vapautua myös ennen varsinaista purkausta, jolloin se ei edes päässyt kohoamaan korkealle ilmakehään ja leviämään laajalle.

Vuonna 2021 vulkanologit arvioivat, että kyseessä oli todennäköisesti luultua pienempi VEI-6-luokan eikä VEI-7-luokan purkaus, jossa vapautui 40–98 kuutiokilometriä ainetta – noin puolet aikaisemmista arvioista.

## Lähteet
Oscar Roty

**Louis Oscar Roty** (1846–1911) oli ranskalainen mitalinkaivertaja. Hänen opettajiaan olivat Auguste Dumont ja Hubert Ponscarme. Roty nosti Jules Clément Chaplainin ja eräiden muiden ohella mitalitaiteen 1800-luvun lopulla tasolle, jolla se oli ollut vain renessanssin aikana. Hänen ihanteelliset, realistiset teoksensa ovat siron maalauksellisia.

Rotyn tunnetuimpia teoksia ovat Louis Pasteurin 70-vuotissyntymäpäivän ja Eugène Chevreulin 100-vuotissyntymäpäivän kunniamitalit sekä plaketit *In labore quies* ja *Lampaiden paimenetar*. Lisäksi hän suunnitteli Ranskan rahojen mallin "kylvävä vapaudenjumalatar", jota käytettiin myös ranskalaisissa postimerkeissä.

## Lähteet

## Aiheesta muualla
Yli-Maarian koulu

**Yli-Maarian koulu**, lyhenne **YMA**, on Pohjois-Turussa sijaitseva yhtenäiskoulu. Yli-Maarian koulu sijaitsee Monitoimitalo Ypsilonissa, jossa on tiloja perusopetukselle, varhaiskasvatukselle, kirjastolle, nuorisopalveluille, kouluterveydenhoidolle ja neuvolapalveluille. Pääkoulussa on noin 700 oppilasta, minkä lisäksi Moision yksikössä on tarkoitus olla noin 150 oppilaspaikkaa luokille 1–6. Koulun rehtorina toimii Marianne Ulfstedt. 

Yli-Maarian koulun toinen yksikkö on Moision yksikkö.

Yli-Maarian koulu aloitti toimintansa vuonna 2018. Oppilaat tulevat luokille 1–6 pääsääntöisesti Moisiosta ja Yli-Maariasta ja luokille 7–9 Moisiosta, Yli-Maariasta, Paattisilta ja Jäkärlästä. Koulussa ei ole erityisluokkia, vaan se tarjoaa perusopetusta kaikille oppilaille. 

Koulun on suunnitellut arkkitehti arkkitehti Mikko Uotila ja rakennushankkeen päätoteuttajana on toiminut Hartela Oy:n, Ramboll Finland Oy:n, Granlund Turku Oy:n ja Arkkitehtitoimisto Mikko Uotila Oy:n hanketta varten perustama ryhmittymä. Arkkitehti Uotilan mukaan Yli-Maarian monitoimitalo Ypsilon on virikkeellinen, monikäyttöinen ja innovatiivinen toimintaympäristö, jossa eri-ikäiset käyttäjät pystyvät toimimaan pitkin päivää tarpeidenmukaisissa tilakokonaisuuksissa. Yli-Maarian koulussa luokkatilojen välillä ei ole käytäviä, joten joihinkin luokkiin kuljetaan toisten luokkien läpi. Koulun henkilökunta ja oppilaat ovat todenneet, että jatkuva läpikulku ja viereisistä tiloista kantautuva meteli häiritsevät opetusta ja oppimista. Tämän vuoksi koululle on suunniteltu remonttia, jossa lisättäisiin käytäviä ja tehtäisiin tilojen välillä liikkumisesta sujuvampaa.

## Lähteet
Stepan Banderan patsas (Ternopil)

**Stepan Banderan patsas** on Ukrainalaisten nationalistien järjestön johtajaa Stepan Banderaa esittävä patsas Ternopilissa Ukrainassa. Se julkistettiin 26. joulukuuta 2008 Stepan Banderan syntymän satavuotisjuhlapäivänä. Patsaan graniittinen jalusta on 2,5 metriä korkea, ja pronssinen varsinainen patsas on neljä metriä korkea.

Patsaasta järjestettiin suunnittelukilpailu, johon osallistui seitsemän ehdotusta. Kilpailun voitti Roman Vilhušynskyin ehdotus, jonka mukainen patsas valettiin Orion-tehtaalla. Patsasta ei kuitenkaan ehditty päällystää kuparilla, joten se maalattiin ruskeaksi julkistamistilaisuutta varten ja päällystettiin myöhemmin.

## Galleria

Тернопіль - Пам'ятник Степанові Бандері - 010.jpg|Patsas vuonna 2014.
Тернопіль - Пам'ятник Степанові Бандері - 050.jpg|Yksityiskohta.


## Lähteet
Iru Khetšanovi

**Irina ”Iru” Khetšanovi** (, s. 3. joulukuuta 2000 Tbilisi, Georgia), joka tunnetaan myös mononyymisti nimellä **Iru**, on georgialainen laulaja ja lauluntekijä. Hän voitti vuoden 2011 Lasten Eurovision laulukilpailun yhtyeen Candy jäsenenä kappaleella "Candy Music". Vuonna 2023 hän voitti *The Voice Georgian* viidennen tuotantokauden, joten hän edusti Georgiaa vuoden 2023 Eurovision laulukilpailussa.

## Ura
Khetšanovi syntyi 3. joulukuuta 2000 Tbilisissä. Lapsena hän osallistui erilaisiin laulukilpailuihin. Vuonna 2011 hän edusti Georgiaa 2011 Lasten Eurovision laulukilpailussa Armenian Jerevanissa tyttöyhtyeen Candy jäsenenä. Ryhmä voitti kilpailun 108 pisteellä.

Vuonna 2019 Khetšanovi osallistui Georgian Idolsiin. Vuonna 2021 hän julkaisi debyyttisinglensä "No Jerk Around Me".

Vuonna 2022 Khetšanovi esiintyi osana Lasten Eurovision laulukilpailun väliaikanumeroa, jossa useat kilpailun edelliset voittajat esittivät voittokappaleensa. Hän oli myös kirjoittanut Mariam Bigvavan kappaleen "I Believe", joka oli Georgian kyseisen vuoden edustuskappale. Bigvava sijoittui kilpailussa kolmanneksi.

Myöhemmin samana vuonna Khetšanovi osallistui *The Voice Georgian* viidenteen tuotantokauteen. Hän voitti kilpailun 2. helmikuuta 2023 ja täten edusti Georgiaa vuoden 2023 Eurovision laulukilpailussa Liverpoolissa kappaleella "Echo".

## Diskografia
### Singlet
* "No Jerk Around Me" (2021)
* "Not Like Today" (2022)
* "Tu mama" (2022)
* "Idea" (2023)

## Lähteet
Juankosken ruukki

**Juankosken ruukki** () oli 1746 manttaalikomissaari Brynolf Brunoun kanssaosakkaansa Kuopion silloisen kirkkoherran Henrik Argillanderin perustama ruukki Juckaisjoen rannalle Kuopion pitäjän alueelle. Erikoisuutena oli ainoastaan järvi- ja suomalmin käyttäminen raudan valmistuksen raaka-aineena.

## Historia
Perustajilta ruukin hallinta siirtyi Tigerstedtien aatelissuvulle. Ensimmäisen sadan vuoden aikana raudan tuottaminen ei ollut kannattavaa. Suurin ongelma oli hiilen saanti, koska paikalliset asukkaat eivät hyväksyneet puitten kaatamista hiilenpolttoa varten heidän kaskimailtaan. Lokakuussa 1810 talonpojat murhasivat ruukin patruuna Fredrik Jonatan Ekholmin. Ruukin valimossa valmistettujen valurautaisten patojen, uunin luukkujen, silitysrautojen ja muiden tuotteiden myyntiä varten perustettiin 1859 rautakauppa. Siitä kehittyi nykyinen Carlson-myymäläketju. Venäläinen Ponomarev-suku tuli ruukin omistajaksi 1800-luvun loppupuoliskolla. Heidän aikanaan parani raudan laatu ja tuotantomäärät nousivat uusien tuotantomenetelmien ansiosta. He saivat aikaiseksi jonkinlaisen sovun paikallisten asukkaiden kanssa. Saimaan kanavan valmistuminen 1856 vilkastutti kaupankäyntiä uuteen pääkaupunkiin Pietariin.

## Katso myös
* Stromsdal

## Lähteet
Victor Vernicos

**Victor Vernicos Jørgensen** (, s. lokakuu 2006) kreikkalais-tanskalainen laulaja ja lauluntekijä. Hän edusti Kreikkaa vuoden 2023 Eurovision laulukilpailussa Liverpoolissa kappaleella ”What They Say”.

## Ura
Vernicos syntyi lokakuussa 2006 Ateenassa tanskalaiselle isälle ja kreikkalaiselle äidille. Hän aloitti pianotunnit neljävuotiaana, laulutunnit kahdeksanvuotiaana ja kitaratunnit kymmenvuotiaana. Hän aloitti omien kappaleiden kirjoittamisen 11-vuotiaana ja on tuottanut omaa musiikkiaan vuodesta 2021 lähtien.

Vuonna 2022 Vernicos ilmoitti lähettäneensä kappaleen Kreikan yleisradioyhtiölle ERT:lle, jotta sitä voitaisiin harkita mahdollisena osallistujana vuoden 2023 Eurovision laulukilpailuun. ERT ilmoitti 30. tammikuuta 2023, että Vernicos oli valittu edustamaan Kreikkaa vuoden 2023 Eurovision laulukilpailussa Liverpoolissa.

## Diskografia
### Singlet
* "Apart" (2020)
* "Fake Club" (2021)
* "Hope It's in Heaven" (2021)
* "Youthful Eyes" (2022)
* "Mean To" (2022)
* "Out of This World" (2022)
* "Brutally Honest with You" (2022)
* "What They Say" (2023)

## Lähteet
Because of You (Gustaphin kappale)

**Because of You** on belgialaisen laulajan Gustaphin kappale. Kappale voitti Belgian euroviisukarsinnan *Eurosongin* ja edusti Belgiaa vuoden 2023 Eurovision laulukilpailussa Liverpoolissa. Kappale kilpaili Euroviisujen finaalissa, jossa se sai 182 pistettä ja sijoittui seitsemänneksi.

## Listasijoitukset

## Lähteet
Pekingin eläintarha

**Pekingin eläintarha** () on läntisessä Pekingissä sijaitseva vuonna 1906 avattu eläintarha, jota ylläpitää Kiinan valtion rahoittama Pekingin puisto- ja metsätalousvirasto. Sen kokoelmissa oli vuonna 1998 noin 485 eläinlajia ja yli 4000 eläintä. Eläintarha tunnetaan siitä, että sen kokoelmassa on myös harvinaisia aasialaisia eläinlajeja. Se on Kiinan vanhin eläintarha, Pohjois-Kiinan vanhin julkinen puisto ja ensimmäinen eläintarha, jossa isopanda lisääntyi.

Eläintarhan perusti leskikeisarinna Cixi. Vuosien 1911–1949 välillä eläintarha toimi maatalouden koetilana, jonka jälkeen Kiinan hallitus päätti remontoida sen ja avata jälleen yleisölle.

Tiedosto:Gate of Beijing Zoo (20210219172711).jpg|Sisäänkäynti
Tiedosto:Exit of Beijing Zoo (20210219172802).jpg|Uloskäynti
Tiedosto:Beijing Zoo - Oct 2009 - IMG 1110.jpg|Sisäänkäynnin yksityiskohta
Tiedosto:In Beijing Zoo (7971094656).jpg|Eläintarhaa
Tiedosto:Beijing zoo (5532372178).jpg|Aitaus
Tiedosto:Beijing Zoo Waterfalls.jpg|Eläintarhan vesiputoukset
Tiedosto:Beijing Zoo - Oct 2009 - IMG 1229.jpg|Persimonipuita eläintarhassa


## Lähteet
William Engseth

**William Engseth** (s. 1. elokuuta 1933 Målselv) on norjalainen työväenpuolueen poliitikko. Hän istui suurkäräjillä vuosina 1989–1997 ja toimi Norjan kunta- ja työministerinä 1987–1988 sekä liikenne- ja viestintäministerinä 1988–1989. Vuosina 1990–1994 hän oli Norjan urheiluliiton puheenjohtaja.
## Lähteet

## Aiheesta muualla

* ''William Engseth'' Norjan suurkäräjien verkkosivuilla
Röllisädekaisla

**Röllisädekaisla** (*Cyperus eragrostis*) on sarakasvien (Cyperaceae) heimoon ja sädekaislojen (*Cyperus*) sukuun kuuluva kasvilaji.

## Ulkonäkö
Röllisädekaisla on monivuotinen ja mätästävä ruohovartinen kasvi. Sen varret voivat kasvaa 25–90 senttimetriä korkeiksi, tavallisimmin 40–60 cm korkeiksi. Varret ovat sileitä ja tylpästi kolmisärmäisiä. Lehtilavat ovat tummanvihreitä, 0,4–1 cm leveitä, tasasoukkia, teräväkärkisiä ja hienosahalaitaisia. Lehtituppien väri vaihtelee purppurasta ruskeaan. Röllisädekaislan kukinto koostuu monikukkaisista sykeröistä, joita voi olla yksi tai useampi rypäs varren päässä. Kukkasykeröt ovat väriltään kellanvihreitä ja halkaisijaltaan 1–4 cm, tavallisesti 2 cm. Kussakin kukassa on yksi hede, joka on noin 3,5 mm pitkä, sekä kolmiluottinen emi, jonka vartalo on noin 1,5 mm pitkä. Hedelminä olevat pähkylät ovat 1–1,3 mm pitkiä ja halkaisijaltaan 0,5–0,8 mm. Pähkylöiden pinta on hienokuvioinen ja pähkylöiden väri vaihtelee kalvaanruskeasta tummanruskeaan.

## Levinneisyys
Röllisädekaisla kasvaa luontaisena Etelä-Amerikassa Perussa, Brasiliassa, Surinamessa, Boliviassa, Chilessä, Argentiinassa ja Uruguayssa sekä Pääsiäissaarella ja Juan Fernándezin saarilla. Röllisädekaisla on kuitenkin levinnyt ihmistoiminnan myötä muuallekin maailmaan. Pohjois-Amerikassa sitä tavataan Kanadassa Brittiläisessä Kolumbiassa, Yhdysvalloissa yhdeksässä tai mahdollisesti kymmenessä eri osavaltiossa sekä Meksikossa. Muualla maailmassa röllisädekaislaa on tavattu Tahitilla, Uudessa-Seelannissa, Australian Queenslandissa, Etelä-Afrikassa, Kanariansaarilla, Azoreilla, Madeiralla, läntisellä Kaukasuksella, Turkissa ja eri puolilla Eurooppaa. Euroopassa lajia on tavattu Saksassa, Pohjois-Espanjassa, Länsi-Englannissa, Portugalissa, Alankomaissa, Sveitsissä, Unkarissa, Montenegrossa, Luoteis-Italiassa ja Tšekissä.

## Elinympäristö
Röllisädekaisla voi kasvaa erilaisilla kasvupaikoilla. Amazonasin alueella se kasvaa mutaisilla ja häirityillä joenrannoilla. Yleisesti ottaen lajia on havaittu meren ja jokien rannoilla, ojissa, lammissa, teiden ja junaratojen varsilla, mutaisilla heinikkomailla, kosteilla niityillä, kuivuneissa ojissa, kivikoissa sekä muilla vastaavantyyppisillä paikoilla. Euroopassa röllisädekaislaa on tavattu yleensä mereisiltä alueilta Lounais-Euroopasta jokisuiden lähettyviltä, jokivarsilta ja estuaareista korkeimmillaan 550 metriä merenpinnan yläpuolelta. Lisäksi lajia on tavattu Euroopassa toisinaan myös teiden ja ratojen varsilta sekä märiltä niityiltä.

## Lähteet
* Petřík, P., 2003: *Cyperus eragrostis* – a new alien species for the Czech flora and history of its invasion of Europe — *Preslia*, 75:17–28. 

### Viitteet

## Aiheesta muualla
* Suomen Lajitietokeskus: Röllisädekaisla (''Cyperus eragrostis'')
* Global Biodiversity Information Facility (GBIF): ''Cyperus eragrostis'' 
* JSTOR Global Plants: ''Cyperus eragrostis'' 
* Integrated Taxonomic Information System (ITIS): ''Cyperus eragrostis'' 
* Flora of China: ''Cyperus eragrostis''
Ava Capri

**Ava Capri Palazzolo**(s. 10. marraskuuta 1995 Los Angeles, Kalifornia, Yhdysvallat) on yhdysvaltalainen näyttelijä. Hänellä on ollut rooleja muun muassa elokuvassa *[[Do Revenge]]* ja draamasarjassa *[[Love, Victor]]*

## Elämä ja ura
Capri syntyi Los Angelesissa Kaliforniassa 10. marraskuuta 1995 Laura Pattersonille ja Michael Palazzololle. Hän on käynyt tytöille tarkoitetun katolisen lukion. 

Capri kertoi *Dating Straight* -podcastissa olevansa queer ja myöhemmin tarkensi olevansa biseksuaali. Hän on seurustellut näyttelijä ja ohjaaja Alexis G. Zallin kanssa vuodesta 2017.

### Näyttelijä
Capri aloitti näyttelemisen lukion jälkeen. Sitä ennen hän teki satunnaisesti pieniä rooleja. Hänen ensiroolinsa oli vuonna 2015 *[[Puisto-osasto]]ssa*, jossa hän näytteli yhden jakson ajan. Vuonna 2018 hän näytteli Olivea sarjassa *[[T@gged]]*, jossa hänen oli tarkoitus olla päähahmo seuraavalla kaudella, mutta sarja lopetettiin yllättäen. Vuonna 2021 hän liittyi mukaan *Love, Victoriin*, jossa hän näyttelee Lucya, joka on yksi sarjan päähahmoista. Vuonna 2022 Capri näytteli Jennifer Kaytin Robinsonin elokuvassa *[[Do Revenge]]*

### Filmografia

## Lähteet
Norjan urheiluliitto

**Norjan urheiluliitto** (norj. **Norges idrettsforbund**, lyh. **NIF**; virallisesti *Norges idrettsforbund og olympiske og paralympiske komité*) on Norjan kansallinen urheilun kattojärjestö sekä maan olympia- ja paralympiakomitea. Sillä on noin 1,7 miljoonaa jäsentä ja siihen kuuluu yli 11 000 urheiluseuraa 55 eri lajiliiton alla. Nykyinen järjestö perustettiin 1996, kun Norjan urheiluliitto ja Norjan olympiakomitea yhdistyivät.
## Puheenjohtajat

* 1946–1948: Olaf Helset
* 1948–1961: Arthur Ruud
* 1961–1965: Axel Proet Høst
* 1965–1967: Johan Christian Schønheyder
* 1967–1973: Torfinn Bentzen
* 1973–1984: Ole Jacob Bangstad
* 1984–1990: Hans B. Skaset
* 1990–1994: William Engseth
* 1994–1999: Arne Myhrvold
* 1999–2004: Kjell O. Kran
* 2004: Grethe Fossli (vt.)
* 2004–2007: Karl-Arne Johannessen 
* 2007: Odd-Roar Thorsen (vt.)
* 2007–2011: Tove Paule
* 2011–2015: Børre Rognlien
* 2015–2019: Tom Tvedt
* 2019–: Berit Kjøll

## Lähteet

## Aiheesta muualla

* Järjestön verkkoivut
Kino Kuvakukko

**Kino Kuvakukko** on kuopiolainen elokuvateatteri, joka on avattu vuonna 1939.

Kuopion maalaiskunta rakennutti Vuorikadun ja Maljalahdenkadun kulmaukseen uuden kunnanviraston. Rakennuksen suunnitteli maineikas funkkis-arkkitehti Eino Pitkänen. Taloon rakennettiin myös tila elokuvateatterille, jonka vuokrasi elokuvateatteriyhtiö Kinosto. Uuden elokuvateatterin nimeksi kaavailtiin alkuun *Bio Kalakukkoa*, mutta lopulta nimeksi valittiin Kinoston johtajan Väinö Mäkelän keksimä *Kino Kuvakukko*.

Kuvakukko ehti olla myös 1986 perustetun "uuden" Finnkinon omistuksessa toukokuulle 1987. Finnkinon Kuvakukon viimeinen elokuva oli Oliver Stonen Platoon – nuoret sotilaat. Teatteri sulki ovensa 14. toukokuuta 1987, mutta avasi ne uudelleen jo saman vuoden joulukuussa. Kuopion kaupunki oli ostanut Kuvakukon Finnkinolta ja tehnyt siitä kunnallisen art house -elokuvateatterin.

Kunnallinen Kuvakukko on Europa Cinemas -verkoston jäsen.

## Lähteet
Munuaisrasva

**Munuaisrasva** on nautojen ja lampaiden munuaisten ympärillä olevaa kovaa rasvaa, jota käytetään ruoanlaitossa ja josta voidaan valmistaa talia. Tuore munuaisrasva on mautonta ja rakenteeltaan kuivahkoa. Sitä myydään nykyään valmiiksi pellettimäiseksi murustettuna etenkin Britanniassa, jossa sitä käytetään rasvana etenkin perinteisissä vanukkaissa. Munuaisrasvan avulla voidaan esimerkiksi pitää hirvet erossa taimikoista ja muista istutuksista.

## Lähteet
Wuling

**Liuzhou Wuling Automobile Industry Co., Ltd.** (toimii nimellä **Wuling Motors**; ) on kiinalainen autonvalmistaja, jonka perustivat Liuzhou Wuling Motors Co., Ltd. (lyhennetty "Wuling Group") ja Wuling Automobile Group Holdings Ltd.

Yritys valmistaa moottoreita ja erikoisajoneuvoja, nimittäin minisähköautoja, henkilöautoja, kuorma-autoja ja linja-autoja sekä autonosia.

Yhtiöllä on myös SAIC-GM-Wuling (SGMW) -niminen yhteisyritys SAIC:n ja General Motorsin kanssa.
Götgatan

**Götgatan** on Tukholman Södermalmilla sijaitseva katu, joka kulkee koko saaren läpi pohjois-eteläsuunnassa Södermalmintorilta Skanstullille. Hornsgatanin ja Medborgarplatsenin välillä se on pitkälti kävelykatu, jonka varrella on paljon liikkeitä ja ravintoloita. 
## Kuvia

Stockholms stadsmuseum mot väst 2012a.jpg|Kadun alussa on Tukholman kaupunginmuseo.
Louis De Geers palats 2010a.jpg|Götgatan 16:ssa on Louis De Geerin rakennuttama talo, joka tunnetaan myös Ebba Brahen palatsina. Rakennuksessa toimii Alankomaiden suurlähetystö.
Apoteket Fenix, Götgatan 40, 2017a.jpg|Entinen *Apoteket Fenix* osoitteessa Götgatan 40.
Lillienhoffska palatset 2010.jpg|*Lillienhoffin palatsi* vuodelta 1670 Medborgarplatsenin laidalla. Arkkitehti J. T. Albinus.
Hotell Malmen, juli 2020.jpg|*Hotell Malmen* Götgatanin ja Folkungagatanin kulmassa. Rakennuksen kulmasta on kulku Medborgarplatsenin metroasemalle.
Göta Lejon entré, 2017a.jpg|Elokuvateatteri *Göta Lejonin* sisäänkäynti Götgatan 55:ssä.
Hellgrenska palatset jan 2017.jpg|Götgatan 68:n entisessä *Hellgrenin* tupakkatehtaan konttorissa toimii tunnettu ravintola *Den Gröne Jägaren*. Arkkitehti J. F. Åbom. 
Victoria entre 2016.jpg|Elokuvateatteri *Victoria* Götgatanin ja Åsögatanin kulmassa.
Åhlens 2009.jpg|Åhlens-tavaratalon pallokello Götgatanin ja Ringvägenin kulmassa.
Götgatan by night.jpg|Götgatania pohjoiseen Skanstullsbronilta nähtynä joulukuussa 2015.

## Lähteet
* Anderson, Henrik O. & Bedoire, Fredric. *Stockholms byggnader*. Bokförlaget Prisma, 1991. .

## Aiheesta muualla
Clarence Howerton

**Clarence Chesterfield Howerton**, **”Major Mite”** (9. helmikuuta 1913 – 18. marraskuuta 1975) oli yhdysvaltalainen sirkusesiintyjä sideshow-esityksissä 1920–1940-luvuilla.

Clarence Howerton syntyi Frank ja Helen Howertonin kolmantena lapsena, todennäköisesti McClearyn metsätyömaalla Oregonissa. Kylä oli täysin metsäparoni Henry McClearyn omistama asutus, jossa palkka maksettin metsäyhtiön kupongeilla (*scrip*). Clarence Howerton ei käynyt koulua, eikä hän ilmeisesti osannut lukea.

Howertonin välitettiin olleen 28 tuumaa pitkä (71 senttimetriä) pitkä. Hän esiintyi useissa sirkuksissa, joista lähes 20 vuotta Ringling Bros. and Barnum & Bailey Circus -sirkuksessa, johon hän liittyi kymmenvuotiaana. Hänen äitinsä oli aina sirkuskiertueilla mukana. 1940-luvulla hän lähti enää kolmelle sirkuskiertueelle, joista viimeiselle 1948 Cole Bros. -sirkuksen kanssa. Hän esiintyi mahdollisesti vielä Portlandissa Oregonissa, kun sirkus vieraili siellä 1952–1953.

Howertonista tuli julkisuuden henkilö, ja hän vieraili Valkoisessa talossa presidentti Warren G. Hardingin aikana ja esiintyi elokuvissa, joista tunnetuin *[[Ihmemaa Oz (vuoden 1939 elokuva)|Ihmemaa Oz]]* vuodelta 1939.

Howertonin myöhemmät elämänvaiheet ovat tuntemattomia, mutta 1970-luvulla hän asui Daytonissa Oregonissa veljentyttärensä luona ja kuoli keuhkokuumeeseen.


Clarence "Major Mite" Howerton.jpg |Howerton joulukuussa 1922 Washingtonissa.
Annex - Howerton, Clarence 'Major Mite' 02.jpg | Howerton "maailman isoimman naisen" Nellie Blanchen kanssa 1922.


## Katso myös
* Friikkisirkus

## Lähteet
* The White Tops, September/October 1992
Ira C. Eaker

**Ira Clarence Eaker** (13. huhtikuuta 1896 Field Creek, Texas – 6. elokuuta 1987 Washington (DC)) oli yhdysvaltalainen lentäjä ja ilmavoimien kenraali, joka toimi 8. ilmavoimien komentajana toisessa maailmansodassa.

Eaker syntyi Texasissa, mutta hänen perheensä muutti Oklahomaan vuonna 1912, missä hän valmistui koulusta vuonna 1917. Hän aloitti lentäjänuransa ensimmäisessä maailmansodassa ja jatkoi uraansa lentäjänä sodan jälkeen; hän muun muassa lensi ensimmäisen koko Yhdysvaltain halki suoritetun mittarilennon. Hän jäi toisen maailmansodan jälkeen eläkkeelle vuonna 1947 ja työskenteli ilmailu- ja avaruusteollisuudessa, sekä tämän jälkeen sanomalehden kolumnistina. Hänet ylennettiin neljän tähden kenraaliksi eläkkeelle jääneenä vuonna 1985.

## Lähteet
Rakennuslupa

**Rakennuslupa** on uusien rakennusten rakentamiseen ja suurempien peruskorjausten tekemiseen tarvittava lupa.

Suomessa rakennuslupa haetaan kunnan rakennusvalvontaviranomaiselta. Rakennuslupa tarvitaan myös sellaiseen korjaus- ja muutostyöhön, mikä on verrattavissa rakennuksen rakentamiseen sekä laajentamiseen tai sen kerrosalaan laskettavan tilan lisäämiseen. Rakennuslupa vaaditaan myös, jos vapaa-ajan asunto muutetaan kokovuotiseksi asuinrakennukseksi. Luvan liitteeksi vaadittavien asiakirjojen määrä vaihtelee hankekohtaisesti ja tieto tarvittavista liitteistä on saatavilla kunnan rakennusvalvonnasta. Rakennuslupaa haetaan esimerkiksi Helsingissä lupapiste-palvelusta ja sen saamiseksi tulee toimittaa rakennuksen pääpiirustukset, sekä useita muita hankkeen tietoja.  Uudisrakennuksen rakennusluvan saamiseksi vaaditaan koko Suomen laajuisesti osana energiaselvitystä mm. energiatodistusta ja energiatodistuksessa ilmoitettavalle energiatehokuutta kuvaavalle E-luvulle on asetettu erilaiset raja-arvot eri käyttötarkoitusluokan rakennuksille. Laajimmillaan vaadittu energiaselvitys sisältää myös lämpöhäviöiden määräystenmukaisuuden osoittavat laskelmat, sekä kesäajan huonelämpötilan vaatimuksenmukaisuuden osoittavat laskelmat. Käyttötarkoitusluokkien 1d-8 osalta tullaan tulevaisuudessa vaatimaan myös ilmastoselvitystä. Pientalot (käyttötarkoitusluokat 1a-c) oltaisiin jättämässä ilmastoselvitysvaatimusten ulkopuolelle, samoin kuin lämmitetyltä nettoalaltaan alle 1000 m2 käyttötarkoitusluokan 9 rakennukset.   

## Lähteet
Reino Pirhonen

**Reino Mikko Pirhonen** (30. toukokuuta 1920 Tohmajärvi – 9. huhtikuuta 2009) oli suomalainen maanviljelijä ja järjestövaikuttaja, joka sai maanviljelysneuvoksen ja kunnallisneuvoksen arvonimet. 

Pirhosen vanhemmat olivat maanviljelijä Mikko Pirhonen ja Iida Björn ja puoliso vuodesta 1944 Aili Kinnunen. Pirhonen oli maanviljelijä omistamallaan tilalla Tohmajärvellä vuodesta 1939 ja toisen tilan omistaja Risteen kylässä vuodesta 1952. Hän oli Tohmajärven kunnanvaltuuston jäsen 1948–1953 ja 1957–1976 ja toimi valtuuston puheenjohtajana 1969–1976. Tohmajärven kunnanhallituksen jäsen Pirhonen oli 1957–1968. Hänellä oli myös useita seudullisia ja osuuskunnallisia luottamustehtäviä, kuten jäsenyys Osuusliike Yhteishyvän johtokunnassa 1956–1978, Osuusteurastamo Lihakunnan edustajistossa vuodesta 1957 ja hallintoneuvostossa vuodesta 1964, jonka puheenjohtaja hän oli 1970–1983, sekä Hankkijan hallintoneuvostossa 1975–1984 ja Tuottajain Lihakeskuskunnan hallintoneuvostossa 1977–1986. Maataloustuottajain Keskusliiton johtokuntaan Pirhonen kuului 1974–1985. Hän sai kunnallisneuvoksen arvonimen 1976 ja maanviljelysneuvoksen arvonimen 1981. Taiteilijat Seppo Könönen ja Matti Vainikainen maalasivat hänestä muotokuvat. 

## Lähteet

## Aiheesta muualla
*
Maximilianeum

**Maximilianeum** on vuonna 1874 valmistunut rakennus Münchenissä. Se on Baijerin maapäivien kokoontumispaikka.

## Lähteet

## Kuvia

Tiedosto:Ferdinand Finsterlin Maximilianeum.jpg|Maximilianeum 1880-luvulla.
Tiedosto:München - Maximilianeum (Luftbild) - edit.jpg|Näkymä ilmasta.
Tiedosto:Landtagsprojekt-bayern Plenarsaal 2012 by-RaBoe 39.jpg|Maapäivien tiloja.
24 Sussex Drive

**24 Sussex Drive** on Kanadan pääministerin virallinen asuinpaikka Ottawassa. Se on ollut Kanadan pääministerin virallinen asuinpaikka vuodesta 1951. 24 Sussex Driven lisäksi Kanadan pääministerillä on myös oma kesäasunto, Harrington Lake. Rakennus edustaa uusromaanista arkkitehtuuria.

## Historia

24 Sussex Driven rakennutti vuonna 1866 parlamentin jäsen Joseph Merrill Currier, joka aikoi antaa sen häälahjaksi vaimolleen Hannahille. Se valmistui vuonna 1868. He asuivat siinä vuoteen 1901, kunnes Hannah kuoli. Rakennus myytiin liikemies William Edwardsille, jonka veljenpoika Gordon Edwards peri rakennuksen vuonna 1921. Kanadan hallitus lunasti rakennuksen Edwardsin kuoltua 1950 ja päätti kunnostaa kiinteistön pääministerin virka-asunnoksi. Kunnostustyöt maksoivat hieman yli 500&nbsp;000 Kanadan dollaria.

Ensimmäinen talossa asunut pääministeri, Louis Saint-Laurent, muutti taloon vuonna 1951. Siitä lähtien vain kaksi pääministeriä – Kim Campbell ja Justin Trudeau – on päättänyt asua muualla.

Marraskuussa 1995 mies nimeltä André Dallaire yritti salamurhata pääministeri Jean Chrétienin talossa, mutta hänet saatiin kiinni ennen kuin hän ehti tehdä mitään. Tapahtuman jälkeen talon vartiointia vahvistettiin.

## Lähteet